

**NÁRODNÁ RADA SLOVENSKEJ REPUBLIKY**

**IV. volebné obdobie**

(Návrh)

**ZÁKON**

**z ........... 2015,**

**ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu č. 204/2008 Z. z., zákona č. 449/2008 Z. z., zákona č. 599/2008 Z. z., zákona č. 285/2009 Z.z., zákona č. 572/2009 Z.z., zákona č. 151/2010 Z.z., zákona č. 403/2010 Z.z., zákona č. 543/2010 Z.z., zákona č. 125/2011 Z.z., zákona č. 334/2011 Z.z., zákona č. 521/2011 Z.z., zákona č. 69/2012 Z.z., zákona č. 413/2012 Z.z., zákona č.96/2013 Z.z., zákona č.338/2013 Z.z., zákona č.352/2013 Z.z., zákona č. 183/2014 Z.z., zákona č. 195/2014 Z.z., a zákona č. 240/2014 Z.z. sa mení a dopĺňa takto:

1. V § 67 ods. 1 sa vypúšťa písmeno c).

2. V § 67 ods. 2 sa vypúšťa písmeno d).

3. V § 131 sa dopĺňa nový odsek 3, ktorý znie:

„(3) ) Sadzba poistného na starobné poistenie podľa odseku 1 písm. a), c) a d) a odseku 2 písm. a), c) a d)  sa znižuje za každé nezaopatrené dieťa poistenca o jeden percentuálny bod. V prípade, že nie je možné znížiť poistné na starobné poistenie poistenca, znižuje sa sadzba poistného zamestnávateľa podľa odseku 1 písm. b) a odseku 2 písm. b).“.

**Čl. II**

Tento zákon nadobúda účinnosť 1. júna 2015.

D ô v o d o v á s p r á v a

A) Všeobecná časť

Poslanci Národnej rady SR predkladajú návrh novely zákona č. 461/2003 Z. z. o sociálnom poistení v znení neskorších predpisov. Návrh je reakciou na nepriaznivú sociálnu situáciu skupín občanov, ktorá nie je spôsobená ich nedostatočnou aktivitou ale zle nastaveným sociálnym systémom a legislatívou, ktorá je nespravodlivá najmä voči rodinám s viacerými deťmi.

Návrh umožňuje predčasný odchod do dôchodku všetkým poistencom, ktorým do dovŕšenia dôchodkového veku chýbajú najviac dva roky a ktorí zároveň splnili podmienku minimálnej doby poistenia 15 rokov, bez ohľadu na dosiahnutú výšku sumy predčasného starobného dôchodku. Navrhované riešenie umožní, aby poistenci s nižšími príjmami mali stabilný príjem a to aj v prípade, ak nedosiahnu požadovanú hranicu príjmu 1,2-násobku, resp. 0,6-násobku sumy životného minima.

Obsahom návrhu novely zákona je aj zníženie poistných odvodov.

Navrhuje sa znížiť poistné odvody zamestnancom a čiastočne i zamestnávateľom. Znižujú sa poistné odvody na starobné poistenie poistencovi na každé nezaopatrené dieťa o jeden percentuálny bod. Rodiny týmto opatrením získajú zvýšenie  svojho príjmu o cca 10 €  na dieťa a mesiac, čo môže výrazne prispieť k zlepšeniu sociálnej situácie rodín s deťmi, i k zvýšeniu domácej spotreby.

Navrhovaná právna úprava bude mať dopad na verejné financie. Bude znamenať zníženie príjmov Sociálnej poisťovne o cca 80 mil. € v roku 2015. V roku 2016 a 2017 sa odhaduje výpadok príjmov na úrovni cca 120 mil. €. Na druhej strane sa zvýšia príjmy štátneho rozpočtu z dôvodu vyššej domácej spotreby.

Navrhovaná právna úprava bude mať priaznivý vplyv na sociálnu situáciu rodín s deťmi, zníži náklady zamestnávateľov, priaznivo ovplyvní i podnikateľské prostredie i rast zamestnanosti, čo v konečnom dôsledku povedie k rastu príjmov aj štátneho rozpočtu aj Sociálnej poisťovne.

Návrh je v súlade s Ústavou, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

B) Osobitná časť

K Čl. I

K bodom 1 a 2

Pre poskytovanie predčasného starobného dôchodku (PSD) musia byť dnes splnené tri podmienky a to: dĺžka dôchodkového poistenia 15 rokov, počet chýbajúcich rokov (najviac dva) do dovŕšenia dôchodkového veku (DV) a PSD vyšší ako 1,2-násobok sumy životného minima (ŽM) u poistencov, ktorí nie sú sporiteľmi do II. dôchodkového piliera (DP), resp. 0,6-násobok sumy ŽM u poistencov, ktorí sú sporiteľmi do II. DP.

Navrhovaná úprava vypúšťa tretiu podmienku pre priznanie PSD pre poistencov, ktorí nie sú sporiteľmi v II. DP, ako aj pre poistencov, ktorí sú sporiteľmi v II. DP. Súčasne ponecháva v platnosti podmienku chýbajúcich 2 rokov do dovŕšenia DV. Občania v preddôchodkovom veku (vo veku okolo 60 rokov) ktorí stratia zamestnanie, sa môžu rozhodnúť pre priznanie PSD. Občanom s nižšími príjmami sa navrhovaným riešením poskytne možnosť mať stabilný príjem a to aj v prípade, ak nedosiahnu požadovanú hranicu príjmu 1,2- násobku, resp. 0,6-násobku sumy ŽM. Keďže ŽM sa každoročne zvyšuje, sprísňuje sa aj kritérium pre odchod do PSD a klesá počet osôb, ktorým vzniká nárok na PSD.

K bodu 3

Navrhuje sa zníženie poistných odvodov na starobné poistenie zamestnanému rodičovi na každé nezaopatrené dieťa o jeden percentuálny bod. Prvý priebežný dôchodkový pilier je závislý najmä od nových prispievateľov a tými sú najmä rodiny s deťmi. Návrh je výrazom medzigeneračnej solidarity a zároveň výrazom zásluhovosti a spravodlivosti v dôchodkovom systéme. Rodiny týmto opatrením získajú zvýšenie  svojho príjmu o cca 10 €  na dieťa a mesiac.

K Čl. II

Navrhuje sa, aby zákon nadobudol účinnosť dňom 1. júna 2015.

Doložka zlučiteľnosti

návrhu zákona s právom Európskych spoločenstiev a právom EU

Navrhovateľ zákona:

Poslanci Národnej rady Slovenskej republiky.

Názov návrhu zákona:

Zákon, ktorým sa mení a dopĺňa zákon Národnej rady Slovenskej republiky č. 461/2003 Z. z. o sociálnom poistení v znení neskorších predpisov.

Záväzky Slovenskej republiky vo vzťahu k Európskym spoločenstvám a Európskej únii:

Návrh zákona svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a nepatrí ani medzi priority odporúčané v Bielej knihe. Nie je prioritou ani podľa Národného programu pre prijatie acquis communautaire, screeningu a Partnerstva pre vstup.

Problematika návrhu zákona:

Nie je upravená v práve Európskych spoločenstiev,

nie je upravená v práve Európskej únie.

Stupeň zlučiteľnosti návrhu zákona s právom Európskych spoločenstiev a právom Európskej únie:

Bezpredmetné.

Gestor:

Bezpredmetné.

Účasť expertov pri príprave návrhu zákona:

Nezúčastnili sa.